Eina! Daar skree jy weer een van jou hulpkrete en ek wéét ek kan nie inhardloop om jou te red nie. Ek weet dit sal nie regverdig wees teenoor die juffrouens wat jou nou moet leer ken en leer bedaar nie. Jy skree nou al 'n uur lank. Ek is steeds net hier naby jou.
Ek is jammer ek kan nie altyd alles vir jou wees nie. Ons paadjie mag dalk 'n bietjie meer uitdagend wees as die normale, maar wat is die lewe nou sonder 'n paar uitdagings, hè?
Ek sal my alles gee om vir jou genoeg te wees. Ek sal elke dag opnuut begin, met nuwe soene en 'n nuwe glimlag. Ek sal ons tyd saam elke dag koester.
Ek los jou sodat jy saam met hulle kan leer hóé om verby jou uitdagings te kyk en met jou sterk hart en ongelooflike dryfkrag die lewe stip in die oë te kyk en te kan glimlag.
Jou bloed is Koningsbloed. Jou pad is reeds uitgelê en dit is iets om oor opgewonde te wees. Al ís dit vol uitdagings. Mamma gaan jou nie in watte toedraai nie, want ek sal die wêreld 'n onguns aandoen om jou net vir myself te hou. Jy is groter as die wêreld!
Al lees jy hierdie woorde eers oor 20 jaar moet jy vandag weet dat jou menswees en waarde en krag nie bepaal word deur wat jy nié kan doen nie. Jy moet weet dat jy reeds volkome perfek is. Van hier af verheug ons ons oor elke klein oorwinning.